钦定古今图书集成/明伦汇编/官常典/第616卷 > 方克勤
## 钦定古今图书集成/明伦汇编/官常典/第616卷 > 方克勤

按《明外史循吏传》：“克勤字去矜，浙江宁海人。幼有神
童称，笃志洛闽之学，穷探力索，寝食为废。元末海寇
起，行省命吴江同知金刚奴募民为水军，克勤上谒
曰：‘民穷为盗，即未为盗者亦蠢蠢欲动，奈何授之以
兵？是谓增盗，非御盗也’。金刚奴怒不答。既而水军果
中道叛，杀领护者，散而从盗。金刚奴逾垣走，折一足”，
始悔不用克勤言。未几，都事刘基从侍御史至台州
招抚。克勤上书陈剿殄之策，不宜姑息。基虽善其言，
亦不能用也。洪武二年，浙东既入版图，诏郡县立学，
有司辟为训导。勤于启迪，来学者日众。寻以母老谢
归。四年，太祖闻其贤，征之诣政府，固辞。执政不许，命
就吏部试，名列第二，特授济宁知府，锡之冠带。既至
耑，务以德化民。民有不便，令诣府自言，日引耆老与
坐，讯问得失。大兴学校，亲为讲课。属县悉立社学，凡
数百区。兵燹之后，儒教复兴，弟子系籍者二千人。患
役法不均，与民约列丁产为上、中、下三等，复析为三，
有征发，视差等，吏不得缘为奸。郡城坏，当役军缮修
指挥私其军。方夏月，役民万馀治之，民不得田，哀号
城下。克勤奋曰：“民困不救，乌用二千石为哉！”密闻之
中书省，即日诏罢役。先是，久不雨，克勤袒跣遍祷神
祠，夜则涕泗卧祠下，誓不雨不还。及是诏下，雨随注。
民歌曰：“孰罢我役，使君之力；孰成我黍，使君之雨。使
君勿去，我民父母。”五年秋，邻境蝗，克勤省愆辍减食，
稽首吁天。迨夜闻空中有声，烛之，乃蝗飞蔽天，去郡
独有年。永嘉侯朱亮祖督舟师数百艘北征，至济宁，
水涸不可动，令役夫五千浚河，督以军法。克勤不忍
烦民，泣祷于天，夜即大雨，水深数尺，舟竟去。克勤为
政，以风化为急，不喜近名，常曰：“近名必立威，立威必
害物，吾不忍也。”庭中不陈刑具，悬一革鞭，亦不轻用。
其始至也，户仅三万，税万馀石。三岁后，税至十四万
石，户增六万有奇。所部二州二十县，家有储蓄，野无
饿殍，牛羊鸡犬，散被郊坰；桑麻榆柳，弥亘田里。诸祠庙、坛壝、公廨、邮舍、河渠、堤防之属，靡不缮修，一如令
甲。八年入朝，太祖嘉其绩，赐宴礼部，遣还郡，谕之曰：
“政成当显用。”先是，曹县知县程贡以不职为克勤所
笞，衔之。是年八月，讦《克勤》于朝，诏遣御史按问。御史，
贡故人，欲实其奏，廉察两月无所得，乃捕吏卒酷掠
之，诬以“私用仓中炭苇，时方十月，固未尝附火，苇则
苫公宇，实非私用。”时帝用法严，竟被逮。民号呼若失
父母，至则下狱。子孝孺上书政府请代，政府不为奏，
遂输作江浦。明年，空印事起，又被逮。至十月，竟死于
西市，年五十有一。克勤笃于孝友，方乱时，徒跣负母
逃山中，血流至踵。训两弟，终身未尝失色。与人交，洞
见肺腑。自奉简素，一布袍十年不易。行县以食具自
随，邻郡守因童子进二木瓜，笞童子而还之。乡人为
饶阳令，以浔雁侑书，却不受。同列以事夺俸，朝夕延
与共食，久而不衰。晚年益畏慎，昼所行事，夕必告于
天，俯仰皆无愧怍。论者谓克勤非独循吏，亦醇儒也。
子孝闻、孝孺。孝闻十三丧母，蔬食终制。孝孺自有传。